שאלה: אפלייה בקצבאות הילדים: מה דעת הרב על אפלייה בקצבאות הילדים למי שלא שרתו בצבא? שמעתי שהוגי דעת מהשמאל אומרים שזהו דבר לא מוסרי, ויש רבנים שמסכימים במידה מסוימת עם דבריהם.
תשובה: ודאי שזה מוסרי והוגן. ובעז"ה לפני כשבוע פירסמו במקור ראשון מאמר שלי בנושא זה, וזכיתי ללכת בדרכו של יעקב אבינו שתיקן מטבע ושווקים לטובת הציבור. ומי יודע אולי בזכותו הועלתה יוזמה זו, שהיא רק חלק קטן ממה שהיה צריך לעשות. ואצרף לך את נוסח המאמר כלשונו, ולואי ודבריו ישפיעו. "מאז ומעולם הכלכלה היתה אחד המנופים המדיניים המרכזיים, הן למדיניות חוץ בטיפוח קשרים עם מדיניות ידידותיות, והן במדיניות פנים בשימת דגש על כיוונים שיכולים להצמיח את המדינה. מדיניות נבונה, אמיצה וממוקדת יכולה לנצל מצב של מלחמה לשידוד מערכות, לפיתוח הכוחות החיוביים, כדי להכין את המשק לצמיחה גדולה שתבוא אחר המלחמה. כמו באמריקה שאחר מלחמת העולם השנייה, וכמו בישראל אחר מלחמת ששת הימים. אמנם המלחמה גורמת להשקעות ענק. כבר עתה ברור שתקציב המדינה צריך תוספת של כשלושה עשר מליארד ש"ח לפחות. אבל מתוך מלחמה אפשר להציב יעדים נכונים יותר, לשחרר חסימות, שיאפשרו אח"כ צמיחה גדולה. ההשקעה החשובה ביותר היא במשאבי אנוש, ובמיוחד במדינתנו, שבשטחנו המצומצים כיום, אין לנו מחצבים רבים, ורק ההון האנושי הוא שמצמיח את מדינת ישראל. ועתה, נתגלו שוב כל אותם אנשים מצוינים, ותיקים ועולים, בני עיירות, מושבים ועירוניים, צעירים, ומעל כולם המילואימניקים, שמוכנים להקריב את זמנם ואף את חייהם לטובת מדינת היהודים. בהם אסור לפגוע, בהם צריך להשקיע, הם העתיד של מדינת ישראל. במשך שנים מדינת ישראל מבזבת את משאביה בלא לבחון כראוי במה נכון וראוי להשקיע. קצבאות הילדים, המשכנתאות, תקציבי החינוך, הכל מחולק באופן שלומיאלי. במיוחד אחר תקופת שלטונו של רבין, שבה, כשוחד לערבים, הושוו קצבאות הילדים של אלה שלא שרתו בצבא לאלה ששרתו (מה שעולה לתקציב המדינה כמליארד ש"ח לשנה). לא כך צריך להיות, מדינת ישראל צריכה להשקיע במי שמוכן להקריב למענה, הם צריכים לקבל את המשכנתאות וקצבאות הילדים הגדולות, את ההטבות ללימודים בבתי ספר, בישיבות ובאונברסיטאות. להם מגיע לקבל, והם גם יחזירו אח"כ למדינה את מה שקיבלו בכפלי כפליים, במיסים שישלמו על עבודתם. ולעומת זאת, לא צודק ולא כדאי להמשיך ולהשקיע תקציבי עתק בכל אלה שפוגעים בנו, בהוציאם דיבת המדינה רעה בעיני העמים, בהאשימם אותנו בפשעים כנגד האנושות, בהכפישם את צה"ל בכל רשתות הטלוויזיה הערביות והבין-לאומיות. דבר שאגב גורם נזק כלכלי אדיר לכלכלת ישראל. הם אלו שצריכים לשאת במחיר המלחמה, שאף הם שותפים בגרימתה ובתוצאותיה הקשים. הקיצוץ הצפוי בתקציב צריך להיות בראש ובראשונה מופנה לאלה שהם והוריהם שונאים את הצבא. כך לא יצטרך האוצר להכביד את נטל המס. גם בתוך המגזר היהודי ראוי להעניק את המשכנתאות וקצבאות הילדים הגדולות לאלה שמשרתים בצבא, ומופחתות למי שאינם משרתים. אגב, זה יתמרץ את שילובו של המגזר החרדי בעול הבטחון. משרד החינוך צריך לתגמל את המוסדות שאחוז גבוה מבניהם משרתים ביחידות הקרביות, ולמנוע תקציבים יחודיים מהמוסדות שרבים מבניהם משתמטים, מפני הדגשים הלא ציוניים ולא יהודיים שבהם. גם את מוסדות "התרבות", קול ישראל, גלי צה"ל, התאטראות, והגופים המעודדים יצירת סרטים אנטי ציוניים, יש לבחון לפי אמת מידה זו, ולקצץ קיצוץ עמוק בתקציביהם. אם רק יפסיקו לתקצב את כל הגופים הלא ציוניים הללו, כמעט ולא יהיה יותר צורך בקיצוץ בתקציב המדינה. למרבה הצער, מה שכל אדם בעל שכל ישר מבין, רוב הפוליטקאים שלנו לא מבינים, וזה כואב נורא. מדוע ששרת החינוך לא תתמרץ את המוסדות הציוניים, ובריש גלי תודיע שמי שאינו תורם למדינה יקבל פחות. מדוע לא תתדאג שבוגרי יחידות קרביות יקבלו מימון מלא עבור לימודיהם באונברסיטאות, ואילו אלה שלא שרתו בצבא ישלמו את מלא העלות של לימודיהם. שלא כמו הסיכום הקודם של ברק עם נציגי הסטודנטים שהשוו את אלה שתורמים למדינה לאלו שבמקרה הטוב אינם פוגעים בה. מדוע שר האוצר סילבן לא יכריז על בניית תקציב לאומי, שכולו מביע הערכה כלפי המעמד הבינוני, שמשרת במילואים, משלם מיסים וסוחב על גבו את מדינת היהודים. מדוע ראש הממשלה אריאל שרון לא דואג לקצבאות ומשכנתאות מוגדלות למשפחות שבניהם משרתים בצבא ומוסרים את נפשם בקרבות. חברי הליכוד הנכבדים מאוד, די לנו בנאומים, הגיע זמן למעשים טובים".